﻿၁ ယိၤဟၣ်သိၣ်တၢ် 1 John 1

1 That which was from the beginning, that which we have heard, that which we have seen with our eyes, that which we saw, and our hands touched, concerning the Word of life
1 တၢ် လၢအအိၣ်ဝဲ လၢအခီၣ်ထံး လံၤလံၤ, လၢပနၢ်ဟူ လံ, လၢပထံၣ်လၢပမဲာ်လံ, လၢပကွၢ်ထံအီၤ, ဒီးလၢပဟံးအီၤ လၢပစု, ဘၣ်ဃးဒီး တၢ်မူ အကလုၢ်န့ၣ်,

2 (and the life was revealed, and we have seen, and testify, and declare to you the life, the eternal life, which was with the Father, and was revealed to us);
2 ဒီး တၢ်မူန့ၣ် အိၣ်ဖျါတ့ၢ်, ဒီးပထံၣ်လံ, ဒီးပအုၣ်ပသး, ဒီးပစံးဘၣ်တဲဘၣ်သု လၢတၢ်မူ အထူအယိာ် လၢအအိၣ်တ့ၢ် ဒီးပၢ်အသိးန့ၣ်, ဒီးအိၣ်ဖျါထီၣ်လၢပှၤအံၤ,

3 that which we have seen and heard we declare to you, that you also may have fellowship with us. Yes, and our fellowship is with the Father, and with his Son, Jesus Christ.
3 တၢ် လၢပထံၣ်ဘၣ်, ဒီးပ နၢ်ဟူဘၣ်န့ၣ်, ပစံးဘၣ်တဲဘၣ်သု ဒ်သိး သုဝဲသ့ၣ်စ့ၢ်ကီး သုကရ့လိာ်သုသး ဒီးပှၤလီၤ. ဒီးပတၢ်ရ့လိာ်အံၤ, မ့ၢ်ပရ့လိာ်ပသး ဒီးပၢ်, ဒီးအဖိခွါ ယ့ၣ်ၡူးခရံာ် လီၤ.

4 And we write these things to you, that our joy may be fulfilled.
4 တၢ်န့ၣ်တဖၣ်ပကွဲးန့ၢ် သုဒ်သိး သုတၢ်သးခု ကလၢထီၣ်ပှဲၤထီၣ်လီၤ.

5 This is the message which we have heard from him and announce to you, that God is light, and in him is no darkness at all.
5 ဒီးတၢ်စံၣ်တဲၤတဲလီၤ လၢပနၢ်ဟူ လၢအီၤ, ဒီးပစံးဘၣ်တဲဘၣ်က့ၤ သုမ့ၢ်အအံၤ, ယွၤ မ့ၢ်တၢ်ကပီၤ, ဒီးတၢ်ခံး တအိၣ်ဘၣ် လၢအပူၤ နီတမံၤဘၣ်.

6 If we say that we have fellowship with him and walk in the darkness, we lie, and don’t tell the truth.
6 ပမ့ၢ်စံးလၢပရ့လိာ်ပသး ဒီးအီၤ, ဒီးလဲၤတၢ် လၢတၢ်ခံးကျါဒီး, ပကတိၤ တၢ်ကဘျံးကဘျၣ်, ဒီးပတမၤဘၣ် တၢ်မ့ၢ်တၢ်တီဘၣ်.

7 But if we walk in the light, as he is in the light, we have fellowship with one another, and the blood of Jesus Christ, his Son, cleanses us from all sin.
7 မ့မ့ၢ် ပမ့ၢ်လဲၤတၢ် လၢတၢ်ကပီၤ အပူၤ, ဒ်အဝဲဒၣ် အိၣ်လၢတၢ်ကပီၤအပူၤ အသိးန့ၣ် ဒီး, ပရ့လိာ်ပသး သကိးသကိး, ဒီးအဖိခွါ ယ့ၣ်ၡူးခရံာ် အသွံၣ်န့ၣ် သ့စီကွံာ် ပှၤလၢပတၢ်ဒဲးဘး ခဲလၢာ်လီၤ.

8 If we say that we have no sin, we deceive ourselves, and the truth is not in us.
8 ပမ့ၢ်စံးလၢပတၢ်ဒဲးဘး တအိၣ်ဘၣ်ဒီး, မ့ၢ်ပလီလီၤပသး, ဒီးတၢ်မ့ၢ်တၢ်တီ တအိၣ်ဘၣ် လၢပပူၤဘၣ်.

9 If we confess our sins, he is faithful and righteous to forgive us the sins, and to cleanse us from all unrighteousness.
9 ပမ့ၢ် တဲာ်လီၤကျဲၤလီၤ ပတၢ်ဒဲးဘးဒီး, အဝဲဒၣ်အကလုၢ်တီ, ဒီးတီဝဲလိၤဝဲ ဒ်သိး အကပျၢ်ကွံာ် ပတၢ်ဒဲးဘး, ဒီးသ့စီကွံာ် ပှၤ လၢကယဲၢ် တၢ်အၢတၢ်သီ ခဲလၢာ်လီၤ.

10 If we say that we haven’t sinned, we make him a liar, and his word is not in us.
10 ပမ့ၢ်စံး လၢပတမၤဘၣ် တၢ်ဒဲးဘးဒီး, မ့ၢ်ပပာ်အီၤ လၢပှၤကတိၤ တၢ်ကဘျံးကဘျၣ်, ဒီးအကလုၢ်အကထါ တအိၣ်ဘၣ် လၢပပူၤဘၣ်.

၁ ယိၤဟၣ်သိၣ်တၢ် 1 John 2

1 My little children, I write these things to you so that you may not sin. If anyone sins, we have a Counselor with the Father, Jesus Christ, the righteous.
1 ယဖိဆံးသ့ၣ်ဧၢ, တၢ်တဖၣ်အံၤ ယကွဲးန့ၢ်သု, ဒ်သိး သုသုတမၤတၢ်ဒဲးဘး တဂ့ၤ, ဒီးပှၤမ့ၢ်မၤ တၢ်ဒဲးဘး တဂၤဂၤဒီး, ပှၤသကွံၢ်ကညးန့ၢ် ပဂီၢ် လၢပၢ်အအိၣ်န့ၣ် အိၣ်တဂၤလီၤ. အဝဲဒၣ် မ့ၢ်တၢ်တီတၢ်လိၤ ယ့ၣ်ၡူးခရံာ် တဂၤန့ၣ်လီၤ.

2 And he is the atoning sacrifice for our sins, and not for ours only, but also for the whole world.
2 ဒီးအဝဲဒၣ် မ့ၢ်တၢ်မၤပူၤဖျဲး ပတၢ်ဒဲးဘး, ဒီးတမ့ၢ်ဘၣ်ထဲ ပတၢ်ဒဲးဘး ပဝဲဧိၤဘၣ်. မ့ၢ် ပှၤဟီၣ်ခိၣ်ဖိခဲလၢာ် အတၢ်ဒဲးဘးစ့ၢ်ကီး လီၤ.

3 This is how we know that we know him: if we keep his commandments.
3 ဒီးပမ့ၢ်တိၢ်န့ၢ် အတၢ်မၤလိာ်ဒီး, လၢအဝဲန့ၣ် အဃိ, ပသ့ၣ်ညါ လၢပသ့ၣ်ညါလံအီၤလီၤ.

4 One who says, “ I know him,” and doesn’t keep his commandments, is a liar, and the truth isn’t in him.
4 ပှၤလၢအစံး, ယသ့ၣ်ညါလံအီၤန့ၣ်, ဒီးတတိၢ်န့ၢ်ဘၣ် အတၢ်မၤလိာ်န့ၣ်, မ့ၢ် ပှၤလၢအကတိၤ တၢ်ကဘျံးကဘျၣ်, ဒီးတၢ်မ့ၢ်တၢ်တီ တအိၣ်ဘၣ် လၢအပူၤဘၣ်.

5 But whoever keeps his word, God’s love has most certainly been perfected in him. This is how we know that we are in him:
5 မ့မ့ၢ်ဖဲဒၣ် ပှၤလၢအတိၢ်န့ၢ် အကလုၢ် အကထါန့ၣ်, ယွၤအတၢ်အဲၣ်တၢ်ကွံ လၢထီၣ်ပှဲၤထီၣ် လၢအပူၤ နီၢ်နီၢ်လီၤ. လၢအဝဲန့ၣ် အဃိ, ပသ့ၣ်ညါ လၢပအိၣ် လၢအပူၤလီၤ.

6 he who says he remains in him ought himself also to walk just like he walked.
6 ပှၤလၢအစံးဝဲ, ယအိၣ်ယဆိး လၢယပူၤန့ၣ် ဒီး, ဒ်အဝဲဒၣ် လဲၤတၢ် အသိး, အကစၢ်ဒၣ်ဝဲ ဂ့ၤလဲၤစ့ၢ်ကီး တၢ်ဒ်န့ၣ်အသိးလီၤ.

7 Brothers, I write no new commandment to you, but an old commandment which you had from the beginning. The old commandment is the word which you heard from the beginning.
7 ပှၤသးဘိသ့ၣ်ဧၢ, ယကွဲးန့ၢ်သု လၢတၢ်မၤလိာ်အသီ တမ့ၢ်ဘၣ်, မ့ၢ်တၢ်မၤလိာ် အလီၢ်လံၤ လၢအအိၣ်ဒီးသု လၢပျၢၤလံၤလံၤန့ၣ်လီၤ. တၢ်မၤလိာ် အလီၢ်လံၤန့ၣ်, မ့ၢ် တၢ်အကလုၢ်အကထါ လၢသု နၢ်ဟူ လၢပျၢၤလံၤလံၤန့ၣ်လီၤ.

8 Again, I write a new commandment to you, which is true in him and in you; because the darkness is passing away, and the true light already shines.
8 မၤကဒီးတစု, ယကွဲးန့ၢ်သု လၢတၢ်မၤလိာ်အသီ, လၢအမ့ၢ် တၢ်အမ့ၢ်အတီ လၢအဝဲဒၣ်အပူၤ, ဒီးလၢသုပူၤ လီၤ. အဂ့ၢ်ဒ်အံၤ, တၢ်ခံးန့ၣ် ဒံကွံာ်, ဒီးတၢ်ကပီၤနီၢ်နီၢ်န့ၣ် ကပီၤထီၣ် ခဲကနံၣ်အံၤလီၤ.

9 He who says he is in the light and hates his brother, is in the darkness even until now.
9 ပှၤလၢအစံး, လၢသါအိၣ် လၢတၢ်ကပီၤအပူၤ, ဒီးသးဟ့ အဒီပုၢ်ဝဲၢ်န့ၣ်, မ့ၢ်အအိၣ်ဒံး လၢတၢ်ခံးအပူၤ တုၤ ခဲကနံၣ်အံၤလီၤ.

10 He who loves his brother remains in the light, and there is no occasion for stumbling in him.
10 ပှၤလၢအအဲၣ် အဒီပုၢ်ဝဲၢ်န့ၣ်, မ့ၢ်အအိၣ်အဆိး လၢတၢ်ကပီၤ အပူၤ, ဒီး တၢ်လီၤကမၣ်အလီၢ် တအိၣ်ဘၣ် လၢအပူၤဘၣ်.

11 But he who hates his brother is in the darkness, and walks in the darkness, and doesn’t know where he is going, because the darkness has blinded his eyes.
11 မ့မ့ၢ် ပှၤလၢအသးဟ့ အဒီပုၢ်ဝဲၢ်န့ၣ်, မ့ၢ်အအိၣ် လၢတၢ်ခံး အပူၤ, ဒီးလဲၤတၢ် လၢတၢ်ခံးအပူၤ, ဒီးမ့ၢ်အလဲၤဆူလဲၣ်ဆူလဲၣ်န့ၣ် တသ့ၣ်ညါဘၣ်ဝဲဘၣ်. အဂ့ၢ်ဒ်အံၤ, တၢ်ခံးန့ၣ် မၤမဲာ်ဘျီၣ်အီၤလီၤ.

12 I write to you, little children, because your sins are forgiven you for his name’s sake.
12 ဖိဆံးသ့ၣ်ဧၢ, ယကွဲးန့ၢ်သုလီၤ. အဂ့ၢ်ဒ်အံၤ, တၢ်ပျၢ် သုတၢ်ဒဲးဘး လၢအမံၤအဃိလီၤ.

13 I write to you, fathers, because you know him who is from the beginning. I write to you, young men, because you have overcome the evil one. I write to you, little children, because you know the Father.
13 ပၢ်သ့ၣ်ဧၢ, ယကွဲးန့ၢ် သုလီၤ. အဂ့ၢ်ဒ်အံၤ, သုသ့ၣ်ညါလံ ပှၤလၢအအိၣ်လၢ ထံးလၢသီလီၤ. ဖိၣ်သၣ်ခွါသ့ၣ်ဧၢ, ယကွဲးန့ၢ်သုလီၤ. အဂ့ၢ်ဒ်အံၤ, သုမၤနၢၤလံ တၢ်အၢတဂၤလီၤ. ဖိသၣ်သ့ၣ်ဧၢ, ယကွဲးန့ၢ်သုလီၤ. အဂ့ၢ်ဒ်အံၤ, သုသ့ၣ်ညါလံပၢ်လီၤ.

14 I have written to you, fathers, because you know him who is from the beginning. I have written to you, young men, because you are strong, and the word of God remains in you, and you have overcome the evil one.
14 ပၢ်သ့ၣ်ဧၢ, ယကွဲးန့ၢ်သုလီၤ. အဂ့ၢ်ဒ်အံၤ, သုသ့ၣ်ညါလံ ပှၤ လၢအအိၣ် လၢထံးလၢသီ တဂၤလီၤ. ဖိၣ်သၣ်ခွါသ့ၣ်ဧၢ, ယကွဲးန့ၢ်သုလီၤ. အဂ့ၢ်ဒ်အံၤ, သုဂံၢ်ဆူၣ်ဘါဆူၣ်, ဒီး ယွၤအကလုၢ်အကထါ အိၣ်ဝဲဆိးဝဲ လၢသုပူၤ, ဒီးသုမၤနၢၤလံ တၢ်အၢတဂၤလံ.

15 Don’t love the world, neither the things that are in the world. If anyone loves the world, the Father’s love isn’t in him.
15 အဲၣ် ဟီၣ်ခိၣ် ဒီးတၢ်အိၣ် လၢအပူၤ တဂ့ၤ. ပှၤမ့ၢ်အဲၣ် ဟီၣ်ခိၣ် တဂၤဂၤဒီး, ပၢ်အတၢ်အဲၣ် တအိၣ်ဘၣ် လၢအပူၤဘၣ်.

16 For all that is in the world, the lust of the flesh, the lust of the eyes, and the pride of life, isn’t the Father’s, but is the world’s.
16 အဂ့ၢ်ဒ်အံၤ, ကယဲၢ် တၢ်အိၣ် လၢဟီၣ်ခိၣ်ချၢ, ပဖံးပညၣ် အသးကွံတၢ်, ဒီးပမဲာ် အတၢ်သးကွံ, ဒီးအအံၤတဃၣ်အသး ကဖၢလၢန့ၣ်, တဘၣ်ဃးဘၣ်ဒီး ပၢ်ဘၣ်, မ့ၢ်အဘၣ်ဃးဒီး ဟီၣ်ခိၣ်လီၤ.

17 The world is passing away with its lusts, but he who does God’s will remains forever.
17 ဒီးဟီၣ်ခိၣ်, ဒီးဟီၣ်ခိၣ် အတၢ်သးကွံန့ၣ် ဒံကွံာ်ဝဲ, မ့မ့ၢ် ပှၤမၤဖဲယွၤအသးန့ၣ်, ကအိၣ်ကဆိး လီၤထူလီၤယိာ်လီၤ.

18 Little children, these are the end times, and as you heard that the Antichrist is coming, even now many antichrists have arisen. By this we know that it is the final hour.
18 ဖိဒံဖိသၣ်သ့ၣ်ဧၢ, မ့ၢ်ဝဲ လၢနၣ်ရံၣ်အခံကတၢၢ်ဒီး, ဒ်သုနၢ်ဟူ လၢပှၤဂ့ၢ်လိာ်ခရံာ်တဂၤ ကဟဲဝဲ အသိးန့ၣ်, ခဲကနံၣ်အံၤဒၣ်လဲာ်, ပှၤအါဂၤ ကဲထီၣ် ပှၤဂ့ၢ်လိာ်ခရံာ်န့ၣ်လီၤ. မၤသးဒ်န့ၣ်ဒီး, ပသ့ၣ်ညါ လၢအမ့ၢ် နၣ်ရံၣ် လၢအခံကတၢၢ်လီၤ.

19 They went out from us, but they didn’t belong to us; for if they had belonged to us, they would have continued with us. But they left, that they might be revealed that none of them belong to us.
19 အဝဲသ့ၣ်တဖၣ်န့ၣ် ဟးထီၣ်ကွံာ် လၢပကျါ, ဘၣ်ဆၣ်ဒီး တဘၣ်ဃးဘၣ်ဒီး ပှၤဘၣ်. အဂ့ၢ်ဒ်အံၤ, မ့ၢ်ဘၣ်ဃးဒီး ပှၤဒီး, ကအိၣ်ကဆိးတ့ၢ် ဒီးပှၤလီၤ. မ့ၢ်ဒ်သိး အကအိၣ် ဖျါထီၣ် လၢအဝဲသ့ၣ် ခဲလၢာ် တဘၣ်ဃးဘၣ်ဒီး ပှၤဘၣ်လီၤ.

20 You have an anointing from the Holy One, and you all have knowledge.
20 ဒီးသုဝဲသ့ၣ်အံၤ, သုအိၣ်ဒီး တၢ်ဖှူ လၢပှၤစီဆှံတဂၤ အစုပူၤ, ဒီးသုသ့ၣ်ညါ တၢ်ခဲလၢာ်လီၤ.

21 I have not written to you because you don’t know the truth, but because you know it, and because no lie is of the truth.
21 သုတသ့ၣ်ညါဘၣ် တၢ်မ့ၢ်တၢ်တီ အဃိဒီး, ယကွဲးန့ၢ် သုတမ့ၢ်ဘၣ်. မ့ၢ်သုသ့ၣ်ညါအီၤ အဃိ, ဒီးမ့ၢ်သုသ့ၣ်ညါ လၢတၢ်ကတိၤ ကဘျံးကဘျၣ် တဘၣ်ဃးဘၣ်ဒီး တၢ်မ့ၢ်တၢ်တီ နီတမံၤဘၣ် အဃိလီၤ.

22 Who is the liar but he who denies that Jesus is the Christ? This is the Antichrist, he who denies the Father and the Son.
22 မ့တမ့ၢ်ဘၣ် ပှၤလၢအသမၢဝဲ လၢယ့ၣ်ၡူး မ့ၢ်ခရံာ်ဒီး, မ့ၢ်မတၤ ကတိၤ တၢ်ကဘျံးကဘျၣ် တဂၤလဲၣ်. အဝဲဒၣ်မ့ၢ် ပှၤလၢအဂ့ၢ်လိာ်ခရံာ်, ပှၤလၢအသမၢ ပၢ် ဒီးဖိခွါန့ၣ်လီၤ.

23 Whoever denies the Son, the same doesn’t have the Father. He who confesses the Son has the Father also.
23 ပှၤလၢအသမၢ အဖိခွါန့ၣ် တအိၣ်ဘၣ် ဒီးပၢ် နီတဂၤဘၣ်. မ့မ့ၢ် ပှၤလၢအအၢၣ်လီၤအီလီၤ ဖိခွါန့ၣ်, အိၣ်စ့ၢ်ကီး ဒီးပၢ်လီၤ.

24 Therefore, as for you, let that remain in you which you heard from the beginning. If that which you heard from the beginning remains in you, you also will remain in the Son, and in the Father.
24 မၤသးဒ်န့ၣ်ဒီး သုဝဲသ့ၣ်အံၤ, တၢ် လၢသုနၢ်ဟူ လၢထံးလၢသီန့ၣ်, မ်အအိၣ်အဆိး လၢသုပူၤ တက့ၢ်. တၢ် လၢသုနၢ်ဟူ လၢထံးလၢသီန့ၣ်, မ့ၢ်အိၣ်မ့ၢ်ဆိး လၢသုပူၤဒီး, သုကအိၣ်သုကဆိး လၢဖိခွါအပူၤ, ဒီးပၢ်အပူၤလီၤ.

25 This is the promise which he promised us, the eternal life.
25 ဒီး အအံၤ မ့ၢ်တၢ်စံးပာ် လၢအကစၢ်ဒၣ်ဝဲ စံးပာ်ပှၤန့ၣ်, တၢ်မူ အထူအယိာ်လီၤ.

26 These things I have written to you concerning those who would lead you astray.
26 တၢ်န့ၣ်တဖၣ် ယကွဲးန့ၢ်သု လၢပှၤလၢအလီန့ၢ် သုအဂ့ၢ်အကျိၤလီၤ.

27 As for you, the anointing which you received from him remains in you, and you don’t need for anyone to teach you. But as his anointing teaches you concerning all things, and is true, and is no lie, and even as it taught you, you will remain in him.
27 ဒီးတၢ်ဖှူ လၢသုဒိးန့ၢ် လၢအဝဲဒၣ်တဂၤ, အိၣ်ဝဲဆိးဝဲ လၢသုပူၤ, ဒီးပှၤသိၣ်က့ၤသုအလီၢ် တအိၣ်ဘၣ်ဝဲဘၣ်. မ့မ့ၢ်ဒ် တၢ်ဖှူန့ၣ် သိၣ်က့ၤသု လၢတၢ်ခဲလၢာ် အဂ့ၢ်အကျိၤ, ဒီးမ့ၢ်အမ့ၢ်အတီ, ဒီးတမ့ၢ်ဘၣ် တၢ်ကဘျံးကဘျၣ်ဘၣ်, ဒီးဒ်အသိၣ်က့ၤ သုအသိးန့ၣ်, အိၣ်သုဝဲဆိး သုဝဲ လၢအပူၤ တက့ၢ်.

28 Now, little children, remain in him, that when he appears, we may have boldness, and not be ashamed before him at his coming.
28 ဒီးခဲကနံၣ်အံၤ ဖိဆံးသ့ၣ်ဧၢ, တုၤအအိၣ်ဖျါထီၣ်ဒီး, ဒ်သိး ပကပာ်ပသးခူတလ့ၢ်, ဒီးသုတမဲာ်ဆှး လၢအမဲာ်ညါ ဖဲအဟဲဝဲန့ၣ် တဂ့ၤဒီး, အိၣ်သုဝဲ ဆိးသုဝဲ လၢအပူၤတက့ၢ်.

29 If you know that he is righteous, you know that everyone who practices righteousness is born of him.
29 သုမ့ၢ်သ့ၣ်ညါ လၢအဝဲဒၣ် မ့ၢ်တၢ်တီတၢ်လိၤဒီး, သုသ့ၣ်ညါ လၢကယဲၢ် ပှၤလၢအမၤတၢ်တီတၢ်လိၤ တဂၤလၢ်လၢ်န့ၣ် အိၣ်ဖျဲၣ်ဝဲလၢအီၤလီၤ.

၁ ယိၤဟၣ်သိၣ်တၢ် 1 John 3

1 Behold, how great a love the Father has bestowed on us, that we should be called children of God! For this cause the world doesn’t know us, because it didn’t know him.
1 ကွၢ်တက့ၢ်, ပၢ် ဟ့ၣ်လံ ပှၤ လၢတၢ်အဲၣ်တၢ်ကွံ ဒ်လဲၣ်ဒ်လဲၣ်, လၢတၢ်ကကိး ပှၤလၢယွၤအဖိန့ၣ်လီၤ. ဒီးပမ့ၢ်တၢ် အဝဲန့ၣ်လီၤ. မၤသးဒ်န့ၣ်ဒီး, ဟီၣ်ခိၣ် တသ့ၣ်ညါဘၣ် ပှၤဘၣ်. အဂ့ၢ်ဒ်အံၤ, တသ့ၣ်ညါဘၣ် အီၤဘၣ်.

2 Beloved, now we are children of God, and it is not yet revealed what we will be. But we know that, when he is revealed, we will be like him; for we will see him just as he is.
2 ပှၤ လၢတၢ်အဲၣ်အီၤသ့ၣ်ဧၢ, ခဲကနံၣ်အံၤ ပမ့ၢ်ယွၤအဖိ, ဒီး ပကကဲထီၣ် ပှၤဒ်လဲၣ်ဒ်လဲၣ်န့ၣ်, တအိၣ်ဖျါဒံးဘၣ်. ဘၣ်ဆၣ်ဒီး ပသ့ၣ်ညါ လၢအမ့ၢ်အိၣ်ဖျါထီၣ်ဒီး, ပကလီၤဂာ် ဒီးအီၤလီၤ. အဂ့ၢ်ဒ်အံၤ, ပကထံၣ်အီၤ ဒ်အအိၣ်ဝဲ အသိးန့ၣ်လီၤ.

3 Everyone who has this hope set on him purifies himself, even as he is pure.
3 ဒီး ကယဲၢ် ပှၤလၢအအိၣ်ဒီး တၢ်မုၢ်လၢ်အံၤ လၢအပူၤ တဂၤလၢ်လၢ်န့ၣ် မၤစီဆှံထီၣ်အသး, ဒ်အဝဲဒၣ် စီဆှံ အသိးန့ၣ်လီၤ.

4 Everyone who sins also commits lawlessness. Sin is lawlessness.
4 ကယဲၢ် ပှၤလၢအမၤတၢ်ဒဲးဘး တဂၤလၢ်လၢ်န့ၣ်, လုၣ်သ့ၣ်ခါပတာ် တၢ်သိၣ်တၢ်သီ စ့ၢ်ကီး, ဒီးတၢ်ဒဲးဘး မ့ၢ်တၢ်လုၣ်သ့ၣ်ခါပတာ် တၢ်သိၣ်တၢ်သီ လီၤ.

5 You know that he was revealed to take away our sins, and in him is no sin.
5 ဒီးသုသ့ၣ်ညါ လၢအဝဲဒၣ် အိၣ်ဖျါတ့ၢ်ဝဲ, ဒ်သိး အကမၤပူၤဖျဲး ပတၢ်ဒဲးဘး, ဒီးတၢ်ဒဲးဘး တအိၣ်ဘၣ် လၢအဝဲဒၣ် အပူၤဘၣ်.

6 Whoever remains in him doesn’t sin. Whoever sins hasn’t seen him, neither knows him.
6 ကယဲၢ် ပှၤအိၣ်ဝဲဆိးဝဲ လၢအပူၤ တဂၤလၢ်လၢ်န့ၣ်, တမၤဘၣ် တၢ်ဒဲးဘးဘၣ်. ကယဲၢ် ပှၤလၢအမၤ တၢ်ဒဲးဘး တဂၤလၢ်လၢ်န့ၣ်, တထံၣ်တ့ၢ်ဘၣ် အီၤဘၣ်, ဒီးတသ့ၣ်ညါတ့ၢ်ဘၣ် အီၤဘၣ်.

7 Little children, let no one lead you astray. He who does righteousness is righteous, even as he is righteous.
7 ဖိဆံးသ့ၣ်ဧၢ, သုတဒိးလီန့ၢ်သုသး လၢပှၤနီတဂၤ တဂ့ၤ. ပှၤလၢအမၤ တၢ်တီတၢ်လိၤန့ၣ်, မ့ၢ်အတီအလိၤ, ဒ်အဝဲဒၣ် တီဝဲလိၤဝဲ အသိးလီၤ. ပှၤလၢအမၤ တၢ်ဒဲးဘးန့ၣ်, ဘၣ်ဃးဒီး မုၣ်ကီၤလံၢ်လီၤ.

8 He who sins is of the devil, for the devil has been sinning from the beginning. To this end the Son of God was revealed, that he might destroy the works of the devil.
8 အဂ့ၢ်ဒ်အံၤ, မုၣ်ကီၤလံၢ် မၤ တၢ်ဒဲးဘး လၢအခီၣ်ထံး လံၤလံၤန့ၣ်လီၤ. ယွၤအဖိခွါ အိၣ်ဖျါတ့ၢ်ဝဲ လၢတၢ်အံၤ အဂ့ၢ် ဒ်သိး အကမၤဟးဂီၤကွံာ် မုၣ်ကီၤလံၢ် အတၢ်မၤတဖၣ်လီၤ.

9 Whoever is born of God doesn’t commit sin, because his seed remains in him; and he can’t sin, because he is born of God.
9 ကယဲၢ် ပှၤအိၣ်ဖျဲၣ်လၢယွၤန့ၣ်, တမၤဘၣ် တၢ်ဒဲးဘးဘၣ်. အဂ့ၢ်ဒ်အံၤ, အချံ အိၣ် လၢအပူၤလီၤ. မၤတၢ်ဒဲးဘး တကဲဘၣ်. အဂ့ၢ်ဒ်အံၤ, အိၣ်ဖျဲၣ်လၢယွၤလီၤ.

10 In this the children of God are revealed, and the children of the devil. Whoever doesn’t do righteousness is not of God, neither is he who doesn’t love his brother.
10 လၢတၢ်အံၤ အဃိဒီး, ယွၤအဖိ, ဒီးမုၣ်ကီၤလံၢ်အဖိ အိၣ်ဖျါဝဲလီၤ. ကယဲၢ် ပှၤလၢအတမၤဘၣ် တၢ်တီတၢ်လိၤ, ဒီးပှၤလၢအတအဲၣ်ဘၣ် အဒီပုၢ်ဝဲၢ်န့ၣ်, တဘၣ်ဃးဘၣ်ဒီး ယွၤဘၣ်.

11 For this is the message which you heard from the beginning, that we should love one another;
11 အဂ့ၢ်ဒ်အံၤ, တၢ်စံၣ်တဲၤတဲလီၤ လၢပနၢ်ဟူ လၢအခီၣ်ထံးလံၤလံၤန့ၣ်, မ့ၢ် အအံၤ, ဒ်သိး ပကအဲၣ်လိာ်ကွံလိာ်ပသးလီၤ.

12 unlike Cain, who was of the evil one, and killed his brother. Why did he kill him? Because his works were evil, and his brother’s righteous.
12 တမ့ၢ်ဘၣ် ဒ်စီၤကၤယံၣ် လၢအဘၣ်ဃးဒီး ပှၤအၢတဂၤ, ဒီးမၤသံ အဒီပုၢ်ဝဲၢ် အသိးန့ၣ်ဘၣ်. ဒီးမၤသံအီၤ မ့ၢ်အဘၣ်မနုၤလဲၣ်. အဂ့ၢ်ဒ်အံၤ, အတၢ်မၤဒၣ်ဝဲ မ့ၢ်အအၢအသီ, ဒီးအဒီပုၢ်ဝဲၢ် အတၢ်မၤန့ၣ် မ့ၢ်အတီအလိၤလီၤ.

13 Don’t be surprised, my brothers, if the world hates you.
13 ယဒီပုၢ်ဝဲၢ်သ့ၣ်ဧၢ, ဟီၣ်ခိၣ် မ့ၢ်သးဟ့သုဒီး, ကမၢကမၣ် တဂ့ၤ.

14 We know that we have passed out of death into life, because we love the brothers. He who doesn’t love his brother remains in death.
14 ပဝဲဒၣ်အံၤ ပသ့ၣ်ညါ လၢပခီဂာ် လၢတၢ်သံပၢၢ် လၢတၢ်မူလံ. အဂ့ၢ်ဒ်အံၤ, ပအဲၣ် ပဒီပုၢ်ဝဲၢ်လီၤ. ပှၤလၢအတအဲၣ်ဘၣ် အဒီပုၢ်ဝဲၢ်န့ၣ်, အိၣ်ဝဲဆိးဝဲ လၢတၢ်သံအပူၤ လီၤ.

15 Whoever hates his brother is a murderer, and you know that no murderer has eternal life remaining in him.
15 ကယဲၢ် ပှၤလၢအသးဟ့ အဒီပုၢ်ဝဲၢ် ကိးဂၤဒဲးန့ၣ်, မ့ၢ် ပှၤမၤသံ ပှၤကညီလီၤ. ဒ်သုသ့ၣ်ညါ လၢပှၤမၤသံပှၤကညီန့ၣ်, တၢ်မူအထူအယိာ် တအိၣ်ဘၣ် လၢအပူၤ နီတဂၤဘၣ်လီၤ.

16 By this we know love, because he laid down his life for us. And we ought to lay down our lives for the brothers.
16 မ့ၢ်အဝဲဒၣ် ပာ်လီၤကွံာ် အသးသမူ လၢပဂီၢ် သတးဒီး, ပသ့ၣ်ညါလံ တၢ်အဲၣ်တၢ်ကွံန့ၣ်လီၤ. ဒီးပဝဲဒၣ်အံၤ, ဂ့ၤပပာ်လီၤကွံာ် ပသးသမူ လၢပဒီပုၢ်ဝဲၢ် အဂီၢ် စ့ၢ်ကီးလီၤ.

17 But whoever has the world’s goods, and sees his brother in need, and closes his heart of compassion against him, how does the love of God remain in him?
17 ပှၤလၢအီၣ်ကုးအီပှဲၤ, ဒီးထံၣ် အဒီပုၢ်ဝဲၢ်န့ၢ် တၢ်အလီၢ်အိၣ်, ဒီးတသးကညီၤဘၣ် အီၤဘၣ်န့ၣ်, ယွၤအတၢ်အဲၣ် အိၣ်ဝဲဆိးဝဲ လၢအပူၤ ဒ်လဲၣ်.

18 My little children, let’s not love in word only, neither with the tongue only, but in deed and truth.
18 ယဖိဆံးသ့ၣ်ဧၢ, အဲၣ်တၢ်ထဲ လၢတၢ်ကတိၤ ဒီးပျ့ၤဧိၤန့ၣ် တဂ့ၤ. မ့မ့ၢ် လၢတၢ်မၤ, ဒီးလၢတၢ်မ့ၢ်တၢ်တီ တက့ၢ်.

19 And by this we know that we are of the truth, and persuade our hearts before him,
19 ဒီးလၢတၢ်အံၤ အဃိ ပသ့ၣ်ညါ လၢပဘၣ်ဃးဒီး တၢ်မ့ၢ်တၢ်တီ, ဒီးပကပာ်မံပာ်ကျၢၤပသး လၢအမဲာ်ညါလီၤ.

20 because if our heart condemns us, God is greater than our heart, and knows all things.
20 အဂ့ၢ်ဒ်အံၤ, ပသး မ့ၢ်ပာ် တၢ်ကမၣ် လၢပလိၤဒီး, ယွၤ ဒိၣ်န့ၢ်ပသး, ဒီးသ့ၣ်ညါ တၢ်ခဲလၢာ်လီၤ.

21 Beloved, if our hearts don’t condemn us, we have boldness toward God;
21 ပှၤ လၢတၢ်အဲၣ် အီၤသ့ၣ်ဧၢ, ပသးမ့ၢ် တပာ်ဘၣ် တၢ်ကမၣ် လၢပလိၤဘၣ် ဒီး, ပကအိၣ်ဒီး ပသးခူတလ့ၢ် လၢယွၤအမဲာ်ညါလီၤ.

22 and whatever we ask, we receive from him, because we keep his commandments and do the things that are pleasing in his sight.
22 ဒီးဖဲဒၣ် ပဃ့ တၢ်တမံၤလၢ်လၢ်န့ၣ်, ပဒိးန့ၢ် လၢအီၤလီၤ. အဂ့ၢ်ဒ်အံၤ, ပတိၢ်န့ၢ် အတၢ်မၤလိာ်, ဒီးပမၤ ဖဲတၢ်ဘၣ်အသးလီၤ.

23 This is his commandment, that we should believe in the name of his Son, Jesus Christ, and love one another, even as he commanded.
23 ဒီးအတၢ်မၤလိာ် မ့ၢ်အအံၤ, ဒ်သိး ပကစူၢ်က့ၤနာ်က့ၤ အဖိခွါ ယ့ၣ်ၡူးခရံာ် အမံၤ, ဒီးအဲၣ်လိာ်ကွံလိာ် ပသး ဒ်အဟ့ၣ် ပတၢ်မၤလိာ် အသိးန့ၣ်လီၤ.

24 He who keeps his commandments remains in him, and he in him. By this we know that he remains in us, by the Spirit which he gave us.
24 ဒီးပှၤ လၢအတိၢ်န့ၢ် တၢ်မၤလိာ်န့ၣ်, အိၣ်ဝဲဆိးဝဲ လၢအပူၤ, ဒီး အဝဲဒၣ် အိၣ်ဝဲဆိးဝဲ လၢအပူၤလီၤ. ဒီးလၢတၢ်အံၤ အဃိ, ပသ့ၣ်ညါ လၢအအိၣ်ဝဲဆိးဝဲ လၢပပူၤ လၢသး လၢအဟ့ၣ်လီၤပှၤ အဃိလီၤ.

၁ ယိၤဟၣ်သိၣ်တၢ် 1 John 4

1 Beloved, don’t believe every spirit, but test the spirits, whether they are of God, because many false prophets have gone out into the world.
1 ပှၤ လၢတၢ်အဲၣ်အီၤသ့ၣ်ဧၢ, နာ်ထီရီၤ သးန့ၣ် တဂ့ၤ. မ့မ့ၢ်, မ့ၢ်အဘၣ်ဃးဒီးယွၤ တဘၣ်ဃးလဲၣ်န့ၣ်, မၤကွၢ် သးတဖၣ်န့ၣ် တက့ၢ်. အဂ့ၢ်ဒ်အံၤ, ဝံအဘျၣ် လဲၤထီၣ်လံ လၢဟီၣ်ခိၣ်ချၢ အါဂၤလံ.

2 By this you know the Spirit of God: every spirit who confesses that Jesus Christ has come in the flesh is of God,
2 သုကသ့ၣ်ညါ ယွၤအသး လၢတၢ်အံၤ အဃိ, ကယဲၢ် သးလၢအအၢၣ်လီၤအီလီၤ လၢယ့ၣ်ၡူးခရံာ် ဟဲလၢတၢ်ဖံးတၢ်ညၣ် အပူၤန့ၣ်, မ့ၢ်အဘၣ်ဃးဒီး ယွၤလီၤ.

3 and every spirit who doesn’t confess that Jesus Christ has come in the flesh is not of God, and this is the spirit of the Antichrist, of whom you have heard that it comes. Now it is in the world already.
3 ဒီး ကယဲၢ် သးလၢအတအၢၣ်လီၤအီလီၤဘၣ် ယ့ၣ်ၡူးန့ၣ်, မ့ၢ်အတဘၣ်ဃးဘၣ်ဒီး ယွၤဘၣ်. ဒီးအဝဲန့ၣ် ဘၣ်ဃးဒီး တၢ်ဂ့ၢ်လိာ်ဘှီလိာ်ခရံာ်, လၢသုနၢ်ဟူ လၢအကဟဲန့ၣ်, ဒီးခဲကနံၣ်အံၤဒၣ်လဲာ်, အိၣ်လၢဟီၣ်ခိၣ်ချၢ လီၤ.

4 You are of God, little children, and have overcome them; because greater is he who is in you than he who is in the world.
4 ဖိဆံးသ့ၣ်ဧၢ, သုဝဲသ့ၣ်အံၤ သုဘၣ်ဃးဒီးယွၤ, ဒီးသုမၤနၢၤမၤဃၣ်လံ အဝဲသ့ၣ် လံ. အဂ့ၢ်ဒ်အံၤ, ပှၤအိၣ်လၢသုပူၤ ဒိၣ်န့ၢ် ပှၤအိၣ်လၢဟီၣ်ခိၣ်အပူၤ တက့ၢ်လီၤ.

5 They are of the world. Therefore they speak of the world, and the world hears them.
5 အဝဲသ့ၣ် ဘၣ်ဃးဒီး ဟီၣ်ခိၣ်လီၤ. မၤသးဒ်န့ၣ်ဒီး ကတိၤတၢ် ဘၣ်ဃးဒီး ဟီၣ်ခိၣ်, ဒီးဟီၣ်ခိၣ် ဒိကနၣ် အကလုၢ်လီၤ.

6 We are of God. He who knows God listens to us. He who is not of God doesn’t listen to us. By this we know the spirit of truth, and the spirit of error.
6 ပဝဲဒၣ်အံၤ, ပဘၣ်ဃးဒီးယွၤလီၤ. ပှၤလၢအသ့ၣ်ညါယွၤန့ၣ် ဒိကနၣ် ပကလုၢ်လီၤ. ပှၤလၢအတဘၣ်ဃးဘၣ်ဒီး ယွၤန့ၣ်, တဒိကနၣ်ဘၣ် ပကလုၢ်ဘၣ်. လၢတၢ်န့ၣ် အဃိ ဒီး, ပသ့ၣ်ညါ သး လၢအဘၣ်ဃးဒီး တၢ်မ့ၢ်တၢ်တီ, ဒီး သး လၢအဘၣ်ဃးဒီး တၢ်လီတၢ်ဝ့ၤလီၤ.

7 Beloved, let us love one another, for love is of God; and everyone who loves is born of God, and knows God.
7 ပှၤ လၢတၢ်အဲၣ်အီၤသ့ၣ်ဧၢ, မ်ပအဲၣ်လိာ်ကွံလိာ်ပသး တက့ၢ်. အဂ့ၢ်ဒ်အံၤ, တၢ်အဲၣ်တၢ်ကွံ ဟဲလၢယွၤ, ဒီးကယဲၢ် ပှၤလၢအအဲၣ်ဝဲ တဂၤလၢ်လၢ်န့ၣ်, အိၣ်ဖျဲၣ်လၢယွၤ, ဒီးသ့ၣ်ညါယွၤလီၤ.

8 He who doesn’t love doesn’t know God, for God is love.
8 ပှၤလၢအတအဲၣ်ဘၣ်န့ၣ်, တသ့ၣ်ညါဘၣ် ယွၤဘၣ်. အဂ့ၢ်ဒ်အံၤ, ယွၤ မ့ၢ်တၢ်အဲၣ်တၢ်ကွံ လီၤ.

9 By this God’s love was revealed in us, that God has sent his one and only Son into the world that we might live through him.
9 ယွၤအတၢ်အဲၣ်တၢ်ကွံ အိၣ်ဖျါဝဲ လၢပဂီၢ် လၢတၢ်အံၤ, ယွၤ မၢလီၤ အဖိခွါ တဂၤဃီ ဆူဟီၣ်ခိၣ်ချၢ, ဒ်သိး ပကမူ လၢအဃိလီၤ.

10 In this is love, not that we loved God, but that he loved us, and sent his Son as the atoning sacrifice for our sins.
10 လၢတၢ်အံၤ မ့ၢ်တၢ်အဲၣ်တၢ်ကွံ, လၢပအဲၣ်ယွၤ တမ့ၢ်ဘၣ်. မ့ၢ်လၢအဝဲဒၣ် အဲၣ်ပှၤ, ဒီးမၢလီၤ အဖိခွါဒီး, မၤပူၤမၤဖျဲး ပတၢ်ဒဲးဘးလီၤ.

11 Beloved, if God loved us in this way, we also ought to love one another.
11 ပှၤ လၢတၢ်အဲၣ်အီၤသ့ၣ်ဧၢ, ယွၤ မ့ၢ်အဲၣ်ပှၤထဲထဲန့ၣ် ဒီး, ဂ့ၤလၢပအဲၣ်လိာ်ကွံလိာ်ပသး သကိးသကိး စ့ၢ်ကီး လီၤ.

12 No one has seen God at any time. If we love one another, God remains in us, and his love has been perfected in us.
12 ပှၤ တထံၣ်ဘၣ်ယွၤ နီတခီၣ် နီတဂၤဘၣ်. ပမ့ၢ်အဲၣ်လိာ်ကွံလိာ်ပသးဒီး, ယွၤအိၣ်ဝဲဆိးဝဲ လၢပပူၤ, ဒီးအတၢ်အဲၣ်တၢ်ကွံ လၢထီၣ်ပှဲၤထီၣ် လၢပပူၤလီၤ.

13 By this we know that we remain in him and he in us, because he has given us of his Spirit.
13 လၢတၢ်အံၤ အဃိ ပသ့ၣ်ညါ လၢပအိၣ်ပဆိး လၢအပူၤ, ဒီးအဝဲဒၣ် အိၣ်လၢပပူၤန့ၣ်, အဂ့ၢ်ဒ်အံၤ, ဟ့ၣ်လီၤလံ ပှၤလၢအသးန့ၣ်လံ.

14 We have seen and testify that the Father has sent the Son as the Savior of the world.
14 ဒီးပထံၣ်လံ, ဒီးပအုၣ်ပသး လၢပၢ်မၢလီၤ အဖိခွါ လၢတၢ်အုၣ်က့ၤခီၣ်က့ၤ ဟီၣ်ခိၣ် အဂီၢ်လံ.

15 Whoever confesses that Jesus is the Son of God, God remains in him, and he in God.
15 ဖဲဒၣ် ပှၤ လၢအအၢၣ်လီၤအီလီၤ လၢယ့ၣ်ၡူး မ့ၢ်ယွၤအဖိခွါန့ၣ်, ယွၤ အိၣ်ဝဲဆိးဝဲ လၢအပူၤ, ဒီးအဝဲဒၣ် အိၣ်ဝဲ လၢယွၤအပူၤလီၤ.

16 We know and have believed the love which God has for us. God is love, and he who remains in love remains in God, and God remains in him.
16 ဒီးပသ့ၣ်ညါလံ, ဒီးပနာ် သပှၢ်ပှၢ် ယွၤအတၢ်အဲၣ်တၢ်ကွံ လၢအအိၣ်ဝဲ လၢပပူၤလံ. ယွၤ မ့ၢ်တၢ်အဲၣ်တၢ်ကွံ, ဒီးပှၤလၢအအိၣ်ဝဲဆိးဝဲ လၢတၢ်အဲၣ်တၢ်ကွံ အပူၤန့ၣ်, မ့ၢ်အအိၣ်ဝဲဆိးဝဲ လၢယွၤအပူၤ, ဒီးယွၤ အိၣ်ဝဲ လၢအပူၤလီၤ.

17 In this love has been made perfect among us, that we may have boldness in the day of judgment, because as he is, even so are we in this world.
17 လၢတၢ်အံၤအဃိ, တၢ်အဲၣ်တၢ်ကွံ လၢထီၣ်ပှဲၤထီၣ် ဒီးပှၤ, ဒ်သိး ပကအိၣ်ဒီး ပသးခူတလ့ၢ် လၢမုၢ်စံၣ်ညီၣ်အနံၤ လီၤ. အဂ့ၢ်ဒ်အံၤ, ဒ်အဝဲဒၣ် အိၣ်အသိးန့ၣ်, ပအိၣ်ပဝဲ လၢဟီၣ်ခိၣ်ချၢအံၤလီၤ.

18 There is no fear in love; but perfect love casts out fear, because fear has punishment. He who fears is not made perfect in love.
18 တၢ်ပျံၤတၢ်ဖုး တအိၣ်ဘၣ် လၢတၢ်အဲၣ်တၢ်ကွံ အပူၤဘၣ်. မ့မ့ၢ် တၢ်အဲၣ်တၢ်ကွံ အလၢအပှဲၤန့ၣ်, ဟီထီၣ်ကွံာ် တၢ်ပျံၤတၢ်ဖုးလီၤ. အဂ့ၢ်ဒ်အံၤ, တၢ်ပျံၤတၢ်ဖုးန့ၣ် အိၣ်ဒီး တၢ်ကိၢ်တၢ်ဂီၤ, ဒီးပှၤလၢအပျံၤတၢ်န့ၣ် တလၢထီၣ်ပှဲၤထီၣ် လၢတၢ်အဲၣ် အပူၤဘၣ်.

19 We love him, because he first loved us.
19 ပအဲၣ်တၢ်ကွံတၢ်လီၤ, အဂ့ၢ်ဒ်အံၤ, အဝဲဒၣ် အဲၣ်ဆိ ပှၤလီၤ.

20 If a man says, “ I love God,” and hates his brother, he is a liar; for he who doesn’t love his brother whom he has seen, how can he love God whom he has not seen?
20 ပှၤမ့ၢ် စံး, ယအဲၣ်ယွၤ, ဒီးမ့ၢ်သးဟ့ အဒီပုၢ်ဝဲၢ်ဒီး, မ့ၢ် ပှၤကတိၤ တၢ်ကဘျံးကဘျၣ်လီၤ. အဂ့ၢ်ဒ်အံၤ, ပှၤလၢအတအဲၣ်ဘၣ် အဒီပုၢ်ဝဲၢ် လၢအထံၣ်ဝဲန့ၣ် ဒီး, ကအဲၣ် ယွၤ လၢအတထံၣ်ဘၣ်န့ၣ်, သ့ဒ်လဲၣ်.

21 This commandment we have from him, that he who loves God should also love his brother.
21 ဒီးတၢ်မၤလိာ် လၢပန့ၢ်လၢအီၤ မ့ၢ်အအံၤ, ဒ်သိး ပှၤလၢအအဲၣ်ယွၤန့ၣ်, ကအဲၣ် စ့ၢ်ကီး အဒီပုၢ်ဝဲၢ်လီၤ.

၁ ယိၤဟၣ်သိၣ်တၢ် 1 John 5

1 Whoever believes that Jesus is the Christ is born of God. Whoever loves the Father also loves the child who is born of him.
1 ဖဲဒၣ် ပှၤလၢအနာ် လၢယ့ၣ်ၡူး မ့ၢ်ခရံာ်, ကိးဂၤဒဲးန့ၣ်, အိၣ်ဖျဲၣ်လံ လၢယွၤလံ. ဒီးဖဲဒၣ် ပှၤလၢအအဲၣ် ပှၤမၤလိၣ်ထီၣ်တၢ် တဂၤန့ၣ်, အဲၣ် ပှၤလၢအဘၣ် တၢ်မၤလိၣ်ထီၣ် လၢအီၤန့ၣ် စ့ၢ်ကီး လီၤ.

2 By this we know that we love the children of God, when we love God and keep his commandments.
2 လၢတၢ်န့ၣ် အဃိ, တုၤပအဲၣ် ယွၤ ဒီးတိၢ်န့ၢ် အတၢ်မၤလိာ်တဖၣ်ဒီး, ပသ့ၣ်ညါ လၢပအဲၣ် ယွၤအဖိတဖၣ်လီၤ.

3 For this is the love of God, that we keep his commandments. His commandments are not grievous.
3 အဂ့ၢ်ဒ်အံၤ, တၢ်အဲၣ်ယွၤ မ့ၢ်အအံၤ, လၢပတိၢ်န့ၢ် အတၢ်မၤလိာ်လီၤ. ဒီးအတၢ်မၤလိာ်န့ၣ် တကီတခဲဘၣ်လီၤ.

4 For whatever is born of God overcomes the world. This is the victory that has overcome the world: your faith.
4 အဂ့ၢ်ဒ်အံၤ, ကယဲၢ် ပှၤအိၣ်ဖျဲၣ် လၢယွၤန့ၣ်, မၤနၢၤ ဟီၣ်ခိၣ်လီၤ. ဒီးတၢ်မၤနၢၤ လၢအမၤနၢၤဟီၣ်ခိၣ် မ့ၢ်အအံၤ, ပတၢ်နာ်လီၤ.

5 Who is he who overcomes the world, but he who believes that Jesus is the Son of God?
5 မ့တမ့ၢ်ဘၣ် ပှၤလၢအနာ်လၢယ့ၣ်ၡူး မ့ၢ်ယွၤအဖိခွါန့ၣ် ဒီး, မ့ၢ်မတၤ မၤနၢၤ ဟီၣ်ခိၣ် တဂၤလဲၣ်.

6 This is he who came by water and blood, Jesus Christ; not with the water only, but with the water and the blood. It is the Spirit who testifies, because the Spirit is the truth.
6 အအံၤမ့ၢ် ပှၤလၢအဟဲ လၢထံ ဒီးသွံၣ်န့ၣ်, ယ့ၣ်ၡူးခရံာ် လီၤ. ထဲလၢထံဧိၤ တမ့ၢ်ဘၣ်, မ့ၢ်လၢထံ ဒီးသွံၣ်လီၤ. ဒီးသးန့ၣ်မ့ၢ် တၢ်လၢအအုၣ်အသးလီၤ. အဂ့ၢ်ဒ်အံၤ, သးန့ၣ်မ့ၢ် တၢ်မ့ၢ်တၢ်တီလီၤ.

7 For there are three who testify :
7 အဂ့ၢ်ဒ်အံၤ, တၢ်အုၣ်အသး အိၣ်ဝဲ သၢမံၤ,

8 the Spirit, the water, and the blood; and the three agree as one.
8 သး, ဒီးထံ, ဒီးသွံၣ်န့ၣ်လီၤ. ဒီးတၢ်သၢမံၤန့ၣ်, အုၣ်အသး လၢတၢ်တမံၤဃီလီၤ.

9 If we receive the witness of men, the witness of God is greater; for this is God’s testimony which he has testified concerning his Son.
9 ပှၤကညီ အတၢ်အုၣ်အသးန့ၣ် ပမ့ၢ်တူၢ်လိာ်ဒီး, ယွၤအတၢ်အုၣ်အသးန့ၣ်, မ့ၢ်အဒိၣ်န့ၢ် အန့ၣ် တက့ၢ်လီၤ. အဂ့ၢ်ဒ်အံၤ, တၢ်အံၤ မ့ၢ်ယွၤအတၢ်အုၣ်အသး လၢအအုၣ်အသး လၢအဖိခွါ အဂ့ၢ်အကျိၤလီၤ.

10 He who believes in the Son of God has the testimony in himself. He who doesn’t believe God has made him a liar, because he has not believed in the testimony that God has given concerning his Son.
10 ပှၤလၢအစူၢ်က့ၤနာ်က့ၤ ယွၤအဖိခွါန့ၣ်, အိၣ်ဒီး တၢ်အုၣ်အသး လၢအပူၤဒၣ်ဝဲလီၤ. ပှၤလၢအတနာ်ဘၣ် ယွၤဘၣ်န့ၣ်, မ့ၢ်အပာ်အီၤ လၢပှၤကတိၤ တၢ်ကဘျံးကဘျၣ်လီၤ. အဂ့ၢ်ဒ်အံၤ, တနာ်ဘၣ် တၢ်အုၣ်အသး လၢယွၤအုၣ်အသး လၢအဖိခွါ အဂ့ၢ်အကျိၤဘၣ်လီၤ.

11 The testimony is this, that God gave to us eternal life, and this life is in his Son.
11 ဒီးတၢ်အုၣ်အသး မ့ၢ်အအံၤ, ယွၤ ဟ့ၣ်လီၤ ပှၤ လၢတၢ်မူ အထူအယိာ်, ဒီးတၢ်လၢတၢ်မူန့ၣ် အိၣ်ဝဲ လၢအဖိခွါ အပူၤ လီၤ.

12 He who has the Son has the life. He who doesn’t have God’s Son doesn’t have the life.
12 ပှၤအိၣ်ဒီးအဖိခွါန့ၣ် အိၣ်ဒီး တၢ်မူ, ဒီးပှၤလၢအတအိၣ်ဘၣ်ဒီး ယွၤအဖိခွါဘၣ်န့ၣ်, တအိၣ်ဘၣ်ဒီး တၢ်မူဘၣ်လီၤ.

13 These things I have written to you who believe in the name of the Son of God, that you may know that you have eternal life, and that you may continue to believe in the name of the Son of God.
13 တၢ်န့ၣ်တဖၣ် ယကွဲးန့ၢ်သု, ဒ်သိး သုကသ့ၣ်ညါ လၢသုအိၣ်ဒီး တၢ်မူအထူအယိာ်, လၢသုစူၢ်က့ၤနာ်က့ၤ ယွၤအဖိခွါအမံၤ အဃိလီၤ.

14 This is the boldness which we have toward him, that, if we ask anything according to his will, he listens to us.
14 ဒီးပတၢ်သးခူတလ့ၢ် လၢအမဲာ်ညါ မ့ၢ်အအံၤ, လၢပ မ့ၢ်ဃ့ တၢ်တမံၤမံၤ ဖဲတၢ်ဘၣ်အသးဒီး, ကဒိကနၣ်ပှၤ လီၤ.

15 And if we know that he listens to us, whatever we ask, we know that we have the petitions which we have asked of him.
15 ဒီးဖဲဒၣ် ပဃ့ တၢ်တမံၤမံၤန့ၣ်, ပမ့ၢ်သ့ၣ်ညါ လၢအဒိကနၣ်ပှၤဒီး, တၢ်ဃ့တဖၣ် လၢပဃ့ လၢအီၤန့ၣ်, ပသ့ၣ်ညါ လၢပန့ၢ်ဘၣ်လီၤ.

16 If anyone sees his brother sinning a sin not leading to death, he shall ask, and God will give him life for those who sin not leading to death. There is a sin leading to death. I don’t say that he should make a request concerning this.
16 ပှၤမ့ၢ်ထံၣ် အဒီပုၢ်ဝဲၢ် မၤ တၢ်ဒဲးဘး လၢအတဘၣ်သံဘၣ် တမံၤဒီး, ကဘါထုကဖၣ်တၢ် လၢအဂီၢ်, ဒီးတၢ်ကဟ့ၣ်အီၤ လၢတၢ်မူ, လၢပှၤလၢအမၤ တၢ်ဒဲးဘး လၢအတဘၣ်သံဘၣ်တဖၣ်န့ၣ် အဂီၢ်လီၤ. တၢ်ဒဲးဘး လၢအဘၣ်သံန့ၣ် အိၣ်ဝဲလီၤ. လၢအဘၣ်ဃ့တၢ် လၢတၢ်န့ၣ်တမံၤ အဂ့ၢ်အကျိၤဒီး, ယတစံးဘၣ်.

17 All unrighteousness is sin, and there is a sin not leading to death.
17 ကယဲၢ် တၢ်တတီတလိၤဘၣ် မ့ၢ်တၢ်ဒဲးဘးလီၤ. ဒီးတၢ်ဒဲးဘး လၢအတဘၣ်သံဘၣ် အိၣ်ဝဲလီၤ.

18 We know that whoever is born of God doesn’t sin, but he who was born of God keeps himself, and the evil one doesn’t touch him.
18 ပသ့ၣ်ညါ ပှၤအိၣ်ဖျဲၣ်လၢယွၤန့ၣ်, တမၤဘၣ် တၢ်ဒဲးဘး နီတဂၤဘၣ်. မ့မ့ၢ် ပှၤလၢအအိၣ်ဖျဲၣ်လၢယွၤန့ၣ်, ပၢၤလီၤဒၣ်အသး, ဒီးတၢ်အၢတၢ်သီ တဂၤန့ၣ်, တထိးဘၣ် အီၤဘၣ်.

19 We know that we are of God, and the whole world lies in the power of the evil one.
19 ပသ့ၣ်ညါ လၢပဘၣ်ဃးဒီးယွၤ, ဒီးလၢဟီၣ်ခိၣ် ခဲလၢာ် မံလီၤဝဲ လၢတၢ်အၢတၢ်သီ တဂၤန့ၣ် အပူၤလီၤ.

20 We know that the Son of God has come, and has given us an understanding, that we know him who is true, and we are in him who is true, in his Son Jesus Christ. This is the true God, and eternal life.
20 ဒီး ပသ့ၣ်ညါ လၢယွၤအဖိခွါ ဟဲ, ဒီးဟ့ၣ်လံ ပှၤလၢပသူၣ်ဖး ပသးဖး, ဒ်သိး ပကသ့ၣ်ညါ တၢ်မ့ၢ်တၢ်တီ တဂၤန့ၣ်လီၤ. ဒီးပအိၣ်လၢတၢ်မ့ၢ်တၢ်တီ တဂၤန့ၣ် အပူၤ, လၢအဖိခွါ ယ့ၣ်ၡူးခရံာ် အပူၤလီၤ. အဝဲဒၣ် မ့ၢ်ယွၤနီၢ်နီၢ်, ဒီးတၢ်မူ အထူအယိာ်လီၤ.

21 Little children, keep yourselves from idols.
21 ဖိဆံးသ့ၣ်ဧၢ, ပလီၢ်သုသး လၢတၢ်ဂီၤတၢ်ဖီၣ်န့ၣ် တက့ၢ်.